*****

ΚΑΝΟΝΙΣΜΟΣ (ΕΟΚ) αριθ. 2958/82 ΤΟΥ ΣΥΜΒΟΥΛΙΟΥ

της 4ης Νοεμβρίου 1982

περί της προβλέψεως ειδικών μέτρων για την περίοδο εμπορίας 1982/83 σχετικά με τις οργανώσεις παραγωγών ελαιολάδου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι ο κανονισμός αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (3), όπως τροποποιήθηκε τελευταία από τον κανονισμό (ΕΟΚ) αριθ. 1413/82 (4), έχει προβλέψει ότι, από την περίοδο εμπορίας 1982/83, η ενίσχυση στην παραγωγή για το ελαιόλαδο χορηγείται σε συνάρτηση με την ποσότητα ελαίου που πραγματικά παράγεται από τους ελαιοπαραγωγούς που είναι μέλη των αναγνωρισμένων οργανώσεων παραγωγών, κατ' εφαρμογή του κανονισμού αυτού·

ότι, λόγω των προθεσμιών εφαρμογής του συστήματος που προβλέπεται στον κανονισμό αριθ. 136/66/ΕΟΚ, η αναγνώριση των οργανώσεων παραγωγών και των ενώσεών τους δεν θα μπορούσε να γίνει έγκαιρα έτσι ώστε να επιτρέψει την εφαρμογή του εν λόγω καθεστώτος από την 1η Νοεμβρίου 1982· ότι υπό τις συνθήκες αυτές, πρέπει, αφενός, να μετατεθεί η εφαρμογή του καθεστώτος που θεσπίζεται από τον κανονισμό (ΕΟΚ) αριθ. 1413/82 στην αρχή της περιόδου 1983/84 καί, αφετέρου, να διατηρηθούν για την περίοδο 1982/83 τα εφαρμοζόμενα μεταβατικά μέτρα, όσον αφορά τις οργανώσεις παραγωγών ελαιολάδου, κατά τις προηγούμενες περιόδους. Επιπλέον πρέπει να καταργηθούν ορισμένες διατάξεις του κανονισμού (ΕΟΚ) αριθ. 1917/80 (5)·

ότι, λόγω της υπάρχουσας κατάστασης στην Ελλάδα, πρέπει να προβλεφθεί για το Κράτος μέλος αυτό παράταση της προθεσμίας για τη σύσταση των οργανώσεων παραγωγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Στο άρθρο 2 του κανονισμού (ΕΟΚ) αριθ. 1413/82 προστίθεται το εξής εδάφιο:

«Εντούτοις, τα σημεία 2, 3, 4 και 5 του άρθρου 1 εφαρμόζονται από την 1η Νοεμβρίου 1983».

2. Στο άρθρο 1 του κανονισμού (ΕΟΚ) αριθ. 1917/80 τα σημεία 1, 2, 4 και 5 διαγράφονται.

Άρθρο 2

1. Κατά παρέκκλιση από το άρθρο 5 παράγραφος 2 εδάφιο πρώτο περίπτωση πρώτη του κανονισμού αριθ. 136/66/ΕΟΚ, κατά τη διάρκεια της περιόδου 1982/83, η ενίσχυση στην παραγωγή χορηγείται επίσης -σε συνάρτηση με την παραγόμενη ποσότητα ελαιολάδου- στους ελαιοκαλλιεργητές που είναι μέλη οργανώσεως παραγωγών, η οποία έχει συσταθεί πριν από τις 15 Νοεμβρίου 1982 ή, όσον αφορά την Ελληνική Δημοκρατία, έχουν ενεργήσει -πριν από την ημερομηνία αυτή- τις αναγκαίες διατυπώσεις για τη σύστασή της, και πληροί τις παρακάτω προϋποθέσεις:

- εχει συγκροτηθεί σύμφωνα με το άρθρο 5 παράγραφοι 1 και 2 του κανονισμού (ΕΟΚ) αριθ. 1360/78 (6),

- είναι σε θέση να ελέγχει την παραγωγή ελαιών και ελαίου των μελών της,

- είναι εξουσιοδοτημένη να υποβάλλει αίτηση για ενίσχυση στην παραγωγή για όλους τους ελαιοκαλλιεργητές μέλη της,

- είναι εξουσιοδοτημένη να εισπράττει την ενίσχυση και να αποδίδει σε κάθε μέλος της το μερίδιο που του αναλογεί,

- εχει έναν ελάχιστο αριθμό μελών ή δέχεται έναν ελάχιστο όγκο παραγωγής ελαίου,

- αποκλείει, στο σύνολο των δραστηριοτήτων της, κάθε διάκριση μεταξύ των παραγωγών που είναι δυνατόν να γίνουν μέλη, η οποία βασίζεται ιδίως στην ιθαγένεια ή τον τόπο εγκατάστασης.

2. Οι ενδιαφερόμενες οργανώσεις παραγωγών που αναφέρονται στην παράγραφο 1, υποβάλλουν, το αργότερο στις 30 Νοεμβρίου 1982, αίτηση στις αρμόδιες αρχές του σχετικού Κράτους μέλους με σκοπό τον έλεγχο της τήρησης των προϋποθέσεων που αναφέρονται στην παράγραφο 1.

Το σχετικό Κράτος μέλος:

- αποφασίζει σχετικά με την αίτηση εντός προθεσμίας 45 ημερών από την υποβολή της,

- γνωστοποιεί εν συνεχεία την απόφασή του στην Επιτροπή και στις ενδιαφερόμενες οργανώσεις παραγωγών εντός προθεσμίας 15 ημερών.

3. Οι οργανώσεις παραγωγών που έχουν συσταθεί κατά τη διάρκεια των περιόδων εμπορίας 1978/79, 1979/80, 1980/81 και 1981/82, δυνάμει των κανονισμών (ΕΟΚ) αριθ. 2752/78 (1), (ΕΟΚ) αριθ. 2377/79 (2), (ΕΟΚ) αριθ. 2528/80 (3) και (ΕΟΚ) αριθ. 2989/81 (4), συνεχίζουν να απολαύουν του καθεστώτος ενισχύσεως που προβλέπεται στην παράγραφο 1.

Οι οργανώσεις παραγωγών που αναφέρονται στο πρώτο εδάφιο δηλώνουν, το αργότερο στις 30 Νοεμβρίου 1982, στο σχετικό Κράτος μέλος τις ενδεχόμενες τροποποιήσεις της διάρθρωσής τους που έγιναν μετά την αναγνώρισή τους.

Το σχετικό Κράτος μέλος:

- ελέγχει, βάσει των δεδομένων αυτών, κατά πόσο εξακολουθούν να τηρούνται οι προϋποθέσεις που αναφέρονται στην παράγραφο 1,

- ανακοινώνει το αποτέλεσμα των ελέγχων αυτών στην Επιτροπή και στις ενδιαφερόμενες οργανώσεις παραγωγών, το αργότερο στις 20 Δεκεμβρίου 1982.

4. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.

Άρθρο 3

1. Οι οργανώσεις παραγωγών που αναφέρονται στο άρθρο 2 μπορούν να παρακρατήσουν ένα ποσοστό το οποίο θα καθορισθεί από το ποσό της ενίσχυσης στην παραγωγή που τους έχει καταβληθεί. Το ποσοστό αυτό προορίζεται να καλύψει τα έξοδα που προκύπτουν από τις δραστηριότητες των οργανώσεων παραγωγών που αναφέρονται στο άρθρο 2 παράγραφος 1.

2. Οι λεπτομέρειες εφαρμογής της παραγράφου 1 θεσπίζονται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.

Άρθρο 4

Το άρθρο 5 παράγραφος 3, το άρθρο 12 παράγραφος 1 και το άρθρο 20δ παράγραφος 2 του κανονισμού αριθ. 136/66/ΕΟΚ εφαρμόζονται επίσης στις οργανώσεις παραγωγών που αναφέρονται στο άρθρο 2 του παρόντος κανονισμού.

Άρθρο 5

Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Νοεμβρίου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 4 Νοεμβρίου 1982.

Για το Συμβούλιο

Ο Πρόεδρος

B. HAARDER

(1) ΕΕ αριθ. C 263 της 7. 10. 1982, σ. 9.

(2) Γνώμη που διατυπώθηκε στις 29 Οκτωβρίου 1982 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. 172 της 30. 9. 1966, σ. 3025/66.

(4) ΕΕ αριθ. L 162 της 12. 6. 1982, σ. 6.

(5) ΕΕ αριθ. L 186 της 19. 7. 1980, σ. 1.

(6) ΕΕ αριθ. L 166 της 23. 6. 1978, σ. 1.

(1) ΕΕ αριθ. L 331 της 28. 11. 1978, σ. 8.

(2) ΕΕ αριθ. L 274 της 31. 10. 1979, σ. 1.

(3) ΕΕ αριθ. L 259 της 2. 10. 1980, σ. 1.

(4) ΕΕ αριθ. L 299 της 20. 10. 1981, σ. 15.